Ucarda heyvanlar xüsusi təhlükəli xəstəliklərə qarşı peyvəndlənir - modern.az
16 May 2019, 12:41 | AKTUAL
Kənd Təsərrüfatı Nazirliyi yanında Dövlət Baytarlıq Xidmətindən Modern.az-a verilən məlumata görə, Ucar rayonunda "Epizootiya əleyhinə profilaktika və diaqnostika tədbirlər planı"na uyğun xüsusi təhlükəli xəstəliklərə qarşı profilaktik peyvəndləmə, diaqnostik müayinə, dezinfeksiya və digər tədbirlər davam etdirilir.
Ucar Rayon Baytarlıq İdarəsinin mütəxəssisləri rayonun 1 şəhər və 29 kəndində saxlanılan 59111 baş iribuynuzlu, 55362 baş xırdabuynuzlu, 400 baş təkdırnaqlı heyvana, 4000 baş itə, 1712 arı ailəsinə və 517 min baş quşa baytarlıq xidməti göstərirlər.
İlin əvvəlindən bəri rayonun Təzə Şilyan kəndində yerləşən Məzahir Məmmədova məxsus təsərrüfatda “Aqrolizinq” yolu ilə alınmış 125 baş damazlıq macar cinsli camışda və 88 baş onlardan alınan balalarda qarayara və dabaq xəstəliyinə qarşı profilaktiki peyvəndləmə aparılıb.
Həmçinin cari ilin müvafiq dövrü ərzində Ucar rayonunda 59085 baş iribuynuzlu, 73323 baş xırdabuynuzlu, 1297 baş təkdırnaqlı heyvanda və 120 baş donuzda qarayara, 434 baş sahibli itdə quduzluq, 120 baş donuzda taun, 25 mindən yuxarı xırdabuynuzlu heyvanlarda çiçək xəstəliklərinə qarşı peyvənd aparılıb. Eləcə də bu dövr ərzində 317524 baş (“H” ştammı ilə) quş və 441024 baş cücədə (“La-Sota” ştammı ilə) nyukasl xəstəliklərinə qarşı peyvəndləmə tədbirləri yerinə yetirilib.
Fevral ayından Ucar rayonu ərazisində saxlanılan iri və xırdabuynuzlu heyvanlar arasında dabaq xəstəliyinə qarşı peyvəndləmə tədbirinə başlanılıb. Artıq 59077 baş iribuynuzlu və 55584 baş xırdabuynuzlu heyvanda dabaq xəstəliyinə qarşı peyvəndləmə aparılıb.
Mart ayının ilk günlərindən isə Ucar Rayon Baytarlıq İdarəsi tərəfindən sahə baytarlıq məntəqələri arasında iribuynuzlu heyvanların iti yoluxucu nodulyar dermatit xəstəliyinə qarşı aparılacaq vaksinin bölgüsü başa çatdırılıb və peyvəndləmə tədbirinə başlanılıb. Artıq 53000 baş iribuynuzlu heyvanda nodulyar dermatit xəstəliyinə qarşı peyvəndləmə işi icra olunub. Bu müddətdə həm də 47705 kvadratmetr sahədə dezinfeksiya işləri aparılıb. Ümumiyyətlə, rayonun təsərrüfatlarında heyvanlar arasında aparılan peyvəndləmə tədbirləri “soyuq zəncir” rejiminə riayət olunmaqla həyata keçirilir.
Ucar rayonu ərazisində saxlanılan heyvanlarda bundan sonra da peyvəndləmə tədbirləri davam etdiriləcək. Belə ki, iribuynuzlu heyvanlarda leptospiroz, brusellyoz (ştamm-19 vaksini ilə), xırdabuynuzlu heyvanlarda çiçək, brusellyoz (Rev-1 vaksini ilə), leptospiroz, quşlar arasında nyukasl və digər xəstəliklərə qarşı profilaktik peyvəndləmə tədbirləri aparılacaq. Həmçinin atlarda manqo (göz sınağı müayinəsi), iribuynuzlu heyvanlarda vərəm (allergik müayinə), xırdabuynuzlu heyvanlarda brusellyoz və qoçlarda epididimitə (seroloji müayinə) görə diaqnostik, quşlarda, iri və xırdabuynuzlu heyvanlarda (askaridioz, diktikaulyoz, fassilyoz və s.) koproloji müayinələrin aparılması nəzərdə tutulur.